Document ID: /roh_data/filtered/fineweb-2-filterrobots_roh.jsonl.gz/71303

A partir dal prim da november activescha la vischnanca da San Murezzan puspè il stab directiv. Quai en vista dad in’eventuala stgarsadad d’energia dal proxim temp, sco il suprastant Reto Matossi ha ditg a la seduta dal cussegl communal. Durant las proximas emnas duai il stab directiv sclerir nua che la vischnanca da San Murezzan ha potenzial da spargnar energia. Sin basa da quels resultats duain lura vegnir decisas mesiras concretas per la stagiun d’enviern. Sco Reto Matossi ha ditg, saja gia uss previs che l’illuminaziun da Nadal duai mo glischar fin ils 15 da schaner.
Il stab directiv da San Murezzan elavureschia er in concept da cumportament per la populaziun, per il cas d’ina interrupziun totala da la forza electrica.